諭烏
作者：梅堯臣
朝代：宋

paragraphs: 百鳥共戴鳳，惟欲鳳德昌。
願鳳得其輔，咨爾孰可當。
百鳥告爾間，惟烏最靈長。
乃呼鳥與鵲，將政庶鳥康。
烏時來佐鳳，署置且非良。
咸用所附己，欲同助翱翔。
以燕代鴻鴈，傳書識暄凉。
鸜鴿代鸚鵡，剝舌說語詳。
禿鶬代老鶴，乘軒事昂藏。
野鶉代雄雞，爪觜稱擅場。
雀豹代雕鶚，搏擊肅秋霜。
蝙蝠嘗入幙，捕蚊夜何忙。
老鴟啄臭腐，盤飛使游揚。
鵂鶹與梟鵩，待以爲非常。
一朝百鳥厭，讒烏出遠方。
烏伎亦止此，不敢戀鳳傍。
養子頗似父，又貪噪豺狼。
爲鳥鳥不伏，獸肯爲爾戕。
莫如且斂翮，休用苦不量。
吉凶豈自了，人事亦交相。